Pa en seun trotseer vlamme om skilpaaie te redCorné Uys trotseer die vlamme om skilpaaie uit die brand te red. Foto: Corné Uys (via Facebook) Terwyl talle inwoners van Hermanus in die Overberg-distrik Vrydag inderhaas gedeeltes van dié kusgebied ontruim het om voor die pad van ŉ wegholbrand te vlug, het ŉ dapper matriekseun van die kusdorp ŉ ander doel voor oë gehad – om skilpaaie uit die verwoestende vlamme te red. Corné Uys (17), ŉ matriekleerder van Hoërskool Hermanus, was Vrydag by die skool toe ŉ sirene net voor 14:00 afgegaan het om hulle opdrag te gee om te ontruim. Brande wat in die Karwyderskraal-gebied gewoed het, is deur die wind aangeblaas tot in die Hemel-en-Aarde-vallei en oor die berg in die rigting van Northcliff en Hermanus Heights. “Toe ek by die huis kom, het ek geweet hoe baie diere daar in daardie gebied is wat nie voor die vlamme sal kan uitvlug nie. Veral die skilpaaie wat stadig beweeg het ek geweet gaan ons hulp nodig hê,” vertel hy aan Maroela Media. Corné en sy pa, Hugo Uys, het dadelik houers agterop hul bakkie gelaai en in die voertuig gespring om die diere te hulp te snel. Corné sê by hul aankoms op die toneel, het talle skilpaaie al uit die veld na die pad toe begin beweeg in ŉ desperate poging om van die naderende vlamme te ontsnap. “Daar het baie bokkies en ander diertjies wat tussen die fynbos woon oor die pad gehardloop, maar omdat die skilpaaie maar die stadigste is, het ons op hulle gefokus. Ek het in en uit die brandende dele gehardloop om soveel skilpaaie te red as wat ek kon. Sommige van hulle het reeds aan hul gesigte of op ander dele gebrand, maar ek kon hulle darem betyds uit die vuur kry.” Corné sê hy het nie werklik aan die gevaar van die brand gedink toe hy die skilpaaie gered het nie. “Die adrenalien het ingeskop en ek was maar net bekommerd oor die diere. Ek het nie regtig aan enige gevaar of vrees gedink nie.” Corné en sy pa, Hugo, het 33 skilpaaie uit die brand gered. Foto: Corné Uys (via Facebook) Corné en Hugo is uiteindelik met 33 skilpaaie huis toe waar hulle die diere met koel water afgespoel en die wat gebrand het, behandel het. Vrydag vroegaand het dit genadiglik begin reën wat gehelp het om die brand tot ŉ groot mate te blus en onder bedwang te bring. Die volgende dag het Corné en sy pa die skilpaaie, wat almal die nag oorleef het, in die Fernkloof-natuurreservaat gaan vrylaat. Die reservaat was toe nie meer ŉ gevaarsone vir die brand nie. Corné, ŉ professionele slangvanger, sê hy is nog altyd passievol oor natuurbewaring en natuurlewe. “Ek was sewe jaar oud toe ek my eerste slang gevang het en van toe af was ek baie passievol oor wilde diere. Ek het sedertdien professionele opleiding as slangvanger gekry en nou doen ek dit gereeld,” sê hy. Corné sê hy beplan om definitief ná skool in natuurbewaring te gaan werk en oorweeg dit om moontlik by die teenstropery-bedryf betrokke te raak. “Vir nou werk ek maar net met slange en help ek waar ek kan.” Die Overstrand-munisipaliteit het Sondagoggend gesê dit brand steeds op ontoeganklike plekke op die Onrusberg en in die Volmoed-kloof. Brandbestryders blus hierdie brande so ver dit moontlik is. “Geen strukture is tans in gevaar nie en die vuur beweeg stadig,” sê die munisipaliteit in ŉ verklaring.